Amuḍin s timmad-is d amyaru, yekcem ɣer ṣṣbiṭar s snat n sebbat; tamezwarut acku yuḍen aṭan n Lkunṣir, d yiwen n waṭṭan ur nḥellu, sebba tis snat yečča tiyita seg yirebraben, aya i yeǧǧan takatut-ines ad truḥ, ssettun-as ula d iman-is. Amuḍin deg tewriqin-nni yettaru ad t-naf yettnaɣ d tatut d tkatut, akken ad t-naf yemmeslay-d ɣef wassaɣen yellan gar umdan d tmetti-ines, amuḍin d win yettnadin tilelli n yiman, yugi tanfalit-nni iɣef tbedd tmetti ddu akken ddan waman neɣ xdem akken xeddmen medden, amuḍin deg tewriqin tiwraɣin tid-nni yessmenyaf i tira acku ssenfalayent-d lqareḥ n tfekka-s seg yiɛeqqaren n tujjya ama d Murfin neɣ ayen nniḍen, acku amuḍin yezga wudem-is werraɣ, tafremlit iwumi yessawal Ṭawes tezga tjemmaɛ tiwriqin-nni i d-yettaru umuḍin am tin ijemɛen timellalin ddaw tsekkurt, yal lexmis d lḥed tettawi-tent i uselmad-nni iɛerqen gar tewriqin-nni. Amuḍin d win yugin ccnawi-nni n yigenni, ccnawin n tdiyanit, nat yiččumar ikeblen lebɣi n tarwiḥt-is d tfekka-s, ahat sebba n lmerwaḥ n tkatut-ines d anecta-agi, acku amuḍin amyaru yessemxalef-asen abrid 11